*Жоба*

ҚАЗАҚСТАН РЕСПУБЛИКАСЫНЫҢ

ЗАҢЫ

**Топырақты қорғау туралы**

Осы Заң топырақты ұтымды және ұқыпты пайдалану, оның сапасы мен құнарлы қабатын сақтау, топырақты тозудан және басқа да жағымсыз әсерлерден қорғау мақсатында топырақты қорғау саласындағы қоғамдық қатынастарды реттейді және мемлекеттік саясаттың құқықтық негіздерін белгілейді.

**1-тарау. ЖАЛПЫ ЕРЕЖЕЛЕР**

**1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1) агрохимиялық зерттеп-қарау – тыңайтқыштардың ғылыми негізделген жүйесін және топырақ құнарлылығын арттыру жөніндегі іс-шараларды әзірлеу мақсаттары үшін топырақта өсімдіктердің минералды қоректендіру элементтерінің, органикалық заттардың, қышқылдықтың (рН), тұз режимінің, микроэлементтердің құрамын айқындау;

2) жердің қоқыстануы – өндіріс және тұтыну қалдықтарының, сондай-ақ топырақ сапасын нашарлататын, табиғи ортаның іргелес компоненттеріне және жалпы қоршаған ортаға теріс әсер ететін басқа да заттардың топырақ бетіне немесе оның қабатына (астыңғы қабаттарына) орналасуы;

3) суармалы жерлерді агромелиорациялық зерттеп-қарау – сортаңданудың, тұзданудың пайда болу көріністерімен топырақ жамылғысының контурын бөлу және нақтылау, суару және коллекторлық-дренаждық желінің техникалық жай-күйін алдын ала бағалау, ауыл шаруашылығы дақылдары егістіктерінің жай-күйін зерттеп-қарау және инженерлік-геологиялық процестердің дамуын бағалау мақсатында жүргізілетін зерттеулер;

4) топырақты биологиялық зерттеп қарау – топырақтың саулығын, оның құнарлылығын және экожүйені қолдау қабілетін бағалау үшін топырақтағы органикалық заттардың болуы мен құрамын, биологиялық көрсеткіштерді, оның ішінде микроорганизмдердің әртүрлілігі мен белсенділігін зерттеу;

5) топырақтың бұзылуы – топырақты алуды, оның орнын ауыстыруды қоса алғанда, топырақ құрылымының және астыңғы қабаттардың (топырақ бейінінің) теріс өзгеруі;

6) топырақтың жай-күйі – топырақтың құрамын, құрылымын, қасиеттерін және топырақ процестерін, оның ішінде биологиялық процестерді сипаттайтын көрсеткіштер жиынтығы;

7) топыраққа рұқсат етілген антропогендік жүктеме нормативтері –топырақтың өз функцияларын орындау қабілеті қамтамасыз етілетін топыраққа шаруашылық және өзге де қызметтің әр алуан түрлерінің кешенді әсер ету көрсеткіштері;

8) топыраққа рұқсат етілген әсер ету нормативтері – топыраққа рұқсат етілген антропогендік жүктеме нормативтерінің асып кетуіне алып келмейтін топырақ сапасының нормативтері сақталатын топыраққа шаруашылық және өзге де қызметтің әсер ету көрсеткіштері;

9) топырақты зерттеп-қарау – топырақты түсіруді, топырақтың физика-химиялық және биологиялық қасиеттерін зерделеуді, топырақ құнарлылығын ұтымды пайдалану және молайту жөніндегі іс-шараларды әзірлеу үшін топырақ картасын жасауды қамтитын топырақтың жиынтығын және таралуын анықтау мақсатында топырақ жамылғысын зерттеу;

10) топырақ коллекциясы – ғылыми, білім және зерттеу мақсаттарында жиналатын және сақталатын әртүрлі топырақ түрлері үлгілерінің жинағы;

11) топырақ қабаты (топырақ) – биотикалық, абиотикалық және антропогендік факторлардың ұзақ әсер етуі нәтижесінде жер бетінде пайда болған, минералдық және органикалық қатты бөлшектерден, су мен ауадан тұратын және өсімдіктердің өсуі мен дамуы үшін тиісті жағдайлар жасайтын өзіндік ерекше генетикалық-морфологиялық белгілері, қасиеттері бар дербес табиғи-тарихи органикалық-минералдық табиғи дене.

12) топырақты қалпына келтіру – топырақтың биоәртүрлілігін қалпына келтіруді және топырақта топырақтың органикалық заттарының болуын қамтамасыз етуді қоса алғанда, топырақтың құрылымы мен сапасын, олардың қасиеттері мен құнарлылығын қалпына келтіруге бағытталған іс-шаралар;

13) топырақты қорғау – топырақты ұтымды пайдалануға және сақтауға, олардың тозуын болғызбауға, табиғи және техногендік сипаттағы әсерлерден қорғауға бағытталған құқықтық, ұйымдастырушылық, экономикалық және өзге де шаралар кешені;

14) топырақты қорғау жөніндегі жобалау құжаттамасы – белгіленген тәртіппен бекітілетін топырақты ұтымды пайдалану, оны қорғау, топырақтың тозуының алдын алу, олардың құнарлылығын сақтау және арттыру жөніндегі жобаны іске асырудың іс-шаралары мен кезеңдерін сипаттайтын құжаттар жиынтығы;

15) топырақты қорғау саласындағы талаптар – шаруашылық және өзге де қызметке қойылатын, заңдарда, өзге де нормативтік құқықтық актілерде, табиғат қорғау нормативтерінде және топырақ пен қоршаған ортаны қорғау саласындағы өзге де нормативтік құжаттарда белгіленген міндетті шарттар, шектеулер немесе олардың жиынтығы;

16) топырақтың құнарлы қабаты – өсімдіктердің өсуіне қолайлы қасиеттері, топырақта органикалық заттары бар топырақ қабаты;

17) топырақтың құнарлылығы – топырақтың өсімдіктердің қоректік заттарға, ылғал мен және ауаға деген қажеттілігін қанағаттандыру, сондай-ақ олардың қалыпты тыныс-тіршілігі үшін жағдайды қамтамасыз ету қабілеті;

18) топырақтың ластануы – топырақтың құрамы мен сапасын нашарлататын, табиғи экожүйенің іргелес компоненттеріне және жалпы қоршаған ортаға теріс әсер ететін зиянды химиялық, радиоактивті заттардың, микроорганизмдердің топыраққа түсуі және жинақталуы, адамның шаруашылық қызметі нәтижесінде жердің жоғарғы құнарлы қабатының тозуы;

19) топырақ мониторингі – топырақты зерттеп-қарауды, табиғи және антропогендік факторлардың әсерінен топырақ жай-күйінің өзгеруін бағалау мен болжауды қоса алғанда, олардың құрылымы мен сапасының өзгерістерін анықтау мақсатында топырақтың жай-күйін жүйелі бақылау;

20) топырақтың сапасы – адамның, өсімдіктердің және жануарлардың қолайлы тіршілік ету ортасын қамтамасыз етуге топырақтың қатысуының сипаты мен тиімділігін айқындайтын топырақ қасиеттерінің жиынтығы;

21) топырақ сапасының нормативтері – топырақтың өз функцияларын орындауын қамтамасыз ететін топырақтың құрамын, құрылымын және қасиеттерін сипаттайтын көрсеткіштер, олар топырақтың түрі мен олардың нысаналы мақсатын ескере отырып белгіленеді;

22) топырақтың сарқылуы – ауыл шаруашылығына пайдалану нәтижесінде топырақтың биоәртүрлілігінің, топырақтың органикалық заттарының және қоректік заттардың азаюымен сипатталатын, олардың құнарлылығының төмендеуіне және тозуына алып келетін топырақтың құрылымы мен қасиеттерінің өзгеруі;

23) топырақ саулығы – берілген кеңістіктік шекаралардағы топырақ биожүйесінің өсімдіктердің, жануарлардың өнімділігін, ауыл шаруашылығы дақылдары түсімінің, судың және ауаның қолайлы сапасын сақтау, сондай-ақ адамдардың денсаулығын, жануарлар мен өсімдіктердің саулығын қамтамасыз ету қабілеті;

24) топырақтың тозуы – топырақтың құнарлылығы мен биоәртүрлілігінің төмендеуімен, сондай-ақ ластану, су басу, батпақтану, тұздану немесе топырақтағы басқа да жағымсыз өзгерістер салдарынан олардың бұзылуымен сипатталатын топырақ процестері, құрылымы мен қасиеттері;

25) топырақты ұтымды пайдалану – топырақтың тозуын болдырмау, олардың құнарлылығын сақтау және жақсарту шараларын қамтитын оның әлеуетті мүмкіндіктері мен шектеулерін ескере отырып, топырақ жамылғысын пайдалануды оңтайландыру.

**2-бап. Қазақстан Республикасының топырақты қорғау саласындағы заңнамасы**

1. Қазақстан Республикасының топырақты қорғау саласындағы заңнамасы Қазақстан Республикасының Конституциясына негізделеді және осы Заңнан және Қазақстан Республикасының өзге де нормативтік құқықтық актілерінен тұрады.

2. Республика ратификациялаған халықаралық шарттардың Республика заңдарынан басымдығы болады. Қазақстан қатысушысы болып табылатын халықаралық шарттардың Қазақстан Республикасының аумағында қолданылу тәртібі мен талаптары Республиканың заңнамасында айқындалады.

**3-бап. Осы Заңның негізгі мақсаттары, міндеттері мен қағидаттары**

1. Қазақстан Республикасының топырақты қорғау саласындағы заңнамасының мақсаттары:

1) топырақты қорғау, сақтау, басқару және топырақтың құнарлылығын молайту саласындағы қатынастарды реттеуді қамтамасыз ету;

2) топырақтың табиғи әртүрлілігін сақтау үшін құқықтық негіздер құру;

3) топырақты қорғау, оның құнарлылығын сақтау, арттыру және қоршаған орта мен адам үшін жағымсыз салдарды болғызбау арқылы жерді ұтымды пайдалануды қамтамасыз ету болып табылады.

2. Қазақстан Республикасының топырақты қорғау саласындағы заңнамасының міндеттері:

1) топырақты қорғау саласында мемлекеттік реттеуді қамтамасыз ету;

2) топырақ қорғау технологияларын қолдануды және топырақ саулығын жақсарту, топырақтың құнарлылығын арттыру және тозған топырақты қалпына келтіру жөніндегі іс-шараларды жүргізуді қамтамасыз ету;

3) топырақтың жай-күйіндегі теріс өзгерістерді анықтау мақсатында топырақты зерттеп-қарауды, мониторингітеуді уақтылы жүргізу;

4) топырақты қорғау жөніндегі талаптардың сақталуын бақылау тетіктерін құру;

5) топырақты қорғау жөніндегі қызметті ғылыми тұрғыдан қамтамасыз ету;

6) тозуға ұшыраған топырақты қалпына келтіру және қорғау жөніндегі бағдарламалар мен іс-шараларды әзірлеу және іске асыру;

7) инвестициялар тартуды және топырақтың биоәртүрлілігін арттыру жөніндегі шараларды қоса алғанда, олардың өнімділігін арттыруды қамтамасыз ететін және топырақ ресурстарын орнықты басқаруға бағытталған, топырақтың тозу дәрежесін төмендететін, ең үздік қолжетімді техникаларды, ресурс үнемдеуші технологиялар мен практикаларды кеңінен қолдануды мемлекеттің көтермелеуі және ынталандыруы;

8) Қазақстан Республикасының халықаралық шарттық және өзге де міндеттемелерінің орындалуын қамтамасыз ету, топырақты қорғау саласындағы халықаралық ынтымақтастықты дамыту.

3. Топырақты қорғаудың негізгі қағидаттары:

1) топырақ саулығын жақсартуға және биоәртүрлілігін арттыруға, ауыл шаруашылығы мақсатындағы жерлер топырағының құнарлылығын арттыру мен тозған және техногендік бұзылған топырақты қалпына келтіруге ықпал ететін іс-шаралардың басымдығы;

2) топырақты қорғау және оны қалпына келтіру жөніндегі шаралардың ғылыми негіздемесі;

3) топырақтың жай-күйі және топырақты қорғау жөніндегі өткізілетін іс-шаралар туралы ақпараттың ашықтығы, толықтығы мен анықтылығы;

4) топырақты қорғау саласында шешімдер қабылдау кезінде жұртшылықтың қатысуы;

5) топыраққа келтірілген зиян үшін жауаптылықтың бұлтартпастығы болып табылады.

**2-тарау. ТОПЫРАҚТЫ ҚОРҒАУ САЛАСЫНДАҒЫ РЕТТЕУ ОБЪЕКТІЛЕРІ ЖӘНЕ ҚҰҚЫҚТЫҚ ҚАТЫНАСТАР СУБЪЕКТІЛЕРІ**

**4-бап. Топырақты қорғау объектілері**

Топырақ қабаты (топырақ) - биотикалық, абиотикалық және антропогендік факторлардың ұзақ әсер етуі нәтижесінде жер бетінде пайда болған, минералдық және органикалық қатты бөлшектерден, су мен ауадан тұратын және өсімдіктердің өсуі мен дамуы үшін тиісті жағдайлар жасайтын өзіндік ерекше генетикалық-морфологиялық белгілері, қасиеттері бар дербес табиғи-тарихи органикалық-минералдық табиғи дене ретінде топырақты қорғау объектісі болып табылады.

**5-бап. Топырақты қорғау саласындағы құқықтық қатынастардың субъектілері**

Жеке және заңды тұлғалар, мемлекеттік органдар және олардың лауазымды адамдары, жергілікті өзін-өзі басқару органдары топырақты қорғау саласындағы құқықтық қатынастардың субъектілері болып табылады.

**3-тарау. ТОПЫРАҚТЫ ҚОРҒАУ САЛАСЫНДАҒЫ МЕМЛЕКЕТТІК РЕТТЕУ ЖӘНЕ БАҚЫЛАУ**

**6-бап. Облыстардың, республикалық маңызы бар қалалардың және астананың жергілікті өкілді органдарының құзыреті**

Облыстардың, республикалық маңызы бар қалалардың және астананың жергілікті өкілді органдары:

1) топырақты қорғау, топырақтың құнарлылығын сақтау және молайту саласындағы іс-шаралар жоспарын бекітеді;

2) жергілікті атқарушы органдардың топырақты қорғау мәселелері жөніндегі есептерін тыңдайды;

3) Қазақстан Республикасының заңнамасына сәйкес азаматтардың құқықтары мен заңды мүдделерін қамтамасыз ету жөніндегі өзге де өкілеттіктерді жүзеге асырады.

**7-бап. Облыстардың, республикалық маңызы бар қалалардың және астананың жергілікті атқарушы органдарының құзыреті**

Облыстардың, республикалық маңызы бар қалалардың және астананың жергілікті атқарушы органдары:

1) топырақты қорғау, топырақтың құнарлылығын қалпына келтіру, сақтау және молайту саласындағы іс-шаралар жоспарларын әзірлейді және іске асырады;

2) топырақты қорғау, топырақтың құнарлылығын қалпына келтіру, сақтау және молайту саласындағы қызметті ұйымдастырады;

3) уақытша жер пайдалану құқығымен берілген ауыл шаруашылығы мақсатындағы жер учаскелерінде топырақты қорғау және оның құнарлылығын арттыру жөніндегі іс-шаралардың жүргізілуін бақылауды жүзеге асырады;

4) топырақтың құнарлы қабатын алуды бақылауды жүзеге асырады, қала құрылысы қызметін, геологиялық барлауды және өзге де қызметті жүзеге асыру кезінде алынған құнарлы топырақ қабатын сақтау орындарын айқындайды;

5) Қазақстан Республикасының заңнамасына сәйкес топырақты ұтымды пайдалануды және қорғауды экономикалық ынталандыруды жүзеге асырады;

6) жеке және заңды тұлғалардың топырақты қорғау саласындағы ақпаратқа қол жеткізуін қамтамасыз етеді;

7) Қазақстан Республикасының Конституциясымен, Қазақстан Республикасы заңдарымен және Қазақстан Республикасы Президенті актілерімен жүктелетін өзге де өкілеттіктерді жүзеге асырады.

**8-бап.** **Топырақты қорғау саласындағы мемлекеттік бақылау**

1. Топырақты қорғау саласындағы мемлекеттік бақылау жерді пайдалану мен қорғауды мемлекеттік бақылау және мемлекеттік экологиялық бақылау шеңберінде жүзеге асырылады.

2. Топырақты қорғау саласындағы мемлекеттік бақылау:

1) шаруашылық және өзге де қызметті жүзеге асыру кезінде топырақтың жай-күйін;

2) топырақты қорғау саласындағы талаптар мен нормативтердің орындалуын;

3) жерге орналастыру, қала құрылысы және топырақтың тозуын және ластануын болдырмау, топырақты қалпына келтіру және топырақтағы жағымсыз процестерді жою жөніндегі іс-шараларды қамтитын басқа да құжаттамада көзделген іс-шаралардың жүргізілуін;

4) топырақтың жай-күйі туралы берілген мәліметтердің анықтығын;

5) топырақты қорғау саласындағы анықталған бұзушылықтарды жою бойынша шаралар қабылдануын бақылауды қамтиды.

3. Топырақты қорғау саласындағы мемлекеттік бақылау осы Заңда және Қазақстан Республикасының заңнамасында белгіленген тәртіппен жүзеге асырылады.

**4-тарау. ШАРУАШЫЛЫҚ ЖӘНЕ ӨЗГЕ ДЕ ҚЫЗМЕТТІ**

**ЖҮЗЕГЕ АСЫРУ КЕЗІНДЕ ТОПЫРАҚТЫ ҚОРҒАУ ЖӨНІНДЕГІ ТАЛАПТАР**

**9-бап. Ауыл шаруашылығы мақсатындағы жерлердің топырағын қорғау ерекшеліктері**

1. Жер учаскелерінің меншік иелері мен ауыл шаруашылығы мақсатындағы жердің жер пайдаланушылары шаруашылық және өзге де қызметті жүзеге асыру кезінде осы Заңда және Қазақстан Республикасының басқа да нормативтік-құқықтық актілерінде көзделген топырақты және оның құнарлылығын қорғау жөніндегі іс-шараларды жүргізуге, сондай-ақ топырақтың тозуын болғызбауды қамтамасыз ететін үздік қолжетімді топырақ қорғау технологияларын пайдалануға міндетті.

2. Ауыл шаруашылығы мақсатындағы жерлерде топырақтың құнарлылығын және ауыл шаруашылығы мақсатындағы жердің өнімділігін арттыру мақсатында органикалық және минералдық тыңайтқыштарды топыраққа енгізу ғылыми негізделген нормалар мен қағидаларға сәйкес жүзеге асырылуға және топырақта химиялық элементтердің қоршаған ортаға, адам өмірі мен денсаулығына қауіпті мөлшерде жинақталуына, оның ішінде топырақтық органикалық заттың құрамын төмендетуге және биоәртүрлілікті азайтуға әкеп соқтырмауға тиіс.

3. Топырақ сапасын жақсарту мақсатында өзге заттарды, сондай-ақ өнімдер мен технологияларды қолдануға Қазақстан Республикасы заңнамасының талаптарына сәйкес ресімделген рұқсат беру құжаттамасы болған кезде жол беріледі.

4. Топырақ, агрохимиялық және агромелиорациялық зерттеулердің нәтижелері негізінде, ауыл шаруашылығы мақсатындағы жердегі топырақты қорғау мақсатында:

1) белгілі бір ауыл шаруашылығы дақылдарын өсіру, оларды өсірудің жекелеген технологияларын қолдану, жекелеген агротехникалық операцияларды жүргізу;

2) шабындықтарды, жайылымдарды жырту;

3) тозған, өнімділігі төмен, сондай-ақ техногендік ластанған жер учаскелерін пайдалану жөніндегі қызметке шектеу қойылуы мүмкін.

**10-бап. Топырақты су басудан, батпақтанудан және тұз басудан қорғау жөніндегі талаптар**

1. Топырақты батпақтанудан қорғау жөніндегі іс-шаралар ғимараттар мен құрылыс жайларды салу, су қоймаларын жайластыру және аумақтың гидрологиялық режимін өзгерту мүмкін болатын өзге де қызметті жүзеге асыру кезінде жүргізілуге тиіс.

2. Ғимараттар мен құрылыс жайларды салу кезінде жерүсті, ағынды сулар мен жерасты суларын бұру, су өткізгіш құрылысжайларды орнату және топырақтың су басуын, батпақтануын және тұз басуын болғызбауға бағытталған өзге де іс-шаралар жүргізілуге тиіс.

3. Гидромелиоративтік жұмыстарды жүргізу кезінде топырақтың батпақтануы мен тұз басуының алдын алу жөніндегі іс-шаралар көзделуге тиіс.

4. Топырақты су басудан, батпақтанудан және тұз басудан қорғау мақсатында су басу және батпақтану қауіптеріне жедел ден қою үшін жерасты суларының деңгейіне, дренаждық жүйелердің жай-күйіне және топырақ жамылғысының жалпы жай-күйіне жүйелі мониторинг жүргізіледі.

5. Ауыл шаруашылығы мақсатындағы жердегі мелиоративтік жүйелердің жобаларында агротехникалық іс-шараларды жүргізе отырып, мелиоративтік жердің су және онымен байланысты ауа, тұз, қоректік және топырақтың жылу режимдерін реттеу жөніндегі шаралар көзделуге тиіс.

Күрделі топырақты-мелиоративтік және гидрогеологиялық жағдайларда (тұз басқан топырақ пен минералданған жерасты суларының жоғары деңгейі кезінде) құрылатын суару жүйелері және өсірілетін дақылдар үшін сумен қоректенуі шектеулі жағдайларда құрғату жүйелері қажет болған жағдайда екі жақты әрекетті (мелиорацияланатын алаңға жетіспейтін судың берілуін және артық суды бұруды қамтамасыз ету) ескере отырып жобалануға тиіс.

**11-бап. Топырақты сарқылудан, құрғаудан, тығыздалудан қорғау жөніндегі талаптар**

1. Жер учаскелерінің меншік иелері мен жер пайдаланушылар топырақтың құнарлылығын, топырақтың химиялық және биологиялық қасиеттерін сақтау және қалпына келтіру бойынша олардың сарқылуының алдын алу мақсатында шаралар қабылдауға міндетті.

2. Топырақты құрғау мен сарқылудан қорғау жөніндегі шаралар:

1) топырақтың құрғауын болғызбау және ылғалдылықтың оңтайлы деңгейін ұстап тұру үшін аумақты және ауылшаруашылық дақылдарының түрлерін табиғи аудандастыруды ескере отырып, тиімді суару жүйесін қамтамасыз етуді;

2) топырақтағы ылғал қорын толықтыру, топырақтан ылғалдың булануын азайту, құнарлы қабатты сақтау үшін қар тоқтату әдістерін, топырақ өңдеу тәсілдерін, бетін жабу жұмыстарын қолдануды;

3) топырақ жамылғысының ерекшеліктері мен оның ылғалдылық деңгейін ескере отырып, топыраққа теріс әсері барынша аз ауылшаруашылық техникасын қолдануды;

4) ауыспалы егісте ауыл шаруашылығы дақылдарының тыңайтқыштарын қолданудың ғылыми негізделген жүйесін сақтауды қамтиды.

3. Топырақтың бұзылуына және тығыздалуына әкелетін химиялық реагенттерді топыраққа енгізудің рұқсат етілген нормативтерінен асатын мөлшерде оларды қолдануға тыйым салынады.

**12-бап. Тозған топырақты қалпына келтіру жөніндегі талаптар**

1. Шаруашылық және өзге де қызмет нәтижесінде топырағы тозған және қоқысқа ұшыраған жер учаскелерінің меншік иелері мен жер пайдаланушылар жердің нысаналы мақсатын ескере отырып, топырақты топырақ сапасының нормативтеріне сәйкес келетін жағдайға дейін қалпына келтіруді қамтамасыз етуге міндетті.

2. Жер учаскелерiнiң меншiк иелерi мен жер пайдаланушылардың тозған топырақты қалпына келтiру жөнiндегi шығындарын өтеу әрекеттерi немесе әрекетсiздiгi аталған зардаптарға әкеп соққан адамдардың есебiнен жүргізіледі.

3. Тозған топырақты қалпына келтiру жөнiндегi iс-шаралар топырақтың түрiн, тозу дәрежесiн, топырақтың өзiн-өзi қалпына келтiруге және өзiн-өзi тазалауға табиғи қабiлетiн, сондай-ақ жердiң нысаналы мақсатын ескере отырып, топырақты қалпына келтiрудiң ғылыми негiзделген әдiстерi мен тәсілдері негiзiнде әзiрленедi.

4. Тозған топырақты қалпына келтiру кезiнде антропогендiк жүктеменi азайтуға және топырақтың функцияларын қалпына келтiрудi қамтамасыз етуге бағытталған және пайдаланудың жекелеген түрлерiне шектеулер енгiзудi немесе тыйым салуды көздейтiн осындай топырақтары бар жер учаскелерiн пайдаланудың арнайы режимi енгiзiлуi мүмкiн.

5. Қатты ластанған топырақты қалпына келтіру кезінде топырақтың ластанған қабаттарын алу жүргізілуі мүмкін. Топырақтың алынған қабаттары қалпына келтірілгеннен кейін олар экологиялық нормативтерге сәйкес келген жағдайда, алынған жер учаскелеріне қайтарылуға жатады немесе өзге де жер учаскелерінің топырағын қалпына келтіру үшін пайдаланылуы мүмкін.

6. Топырағы тозған жер учаскелерiн нысаналы мақсаты бойынша пайдалану топырақтың жай-күйiнiң одан әрi нашарлауына алып келетiн және адамдардың өмiрi мен денсаулығына қатер төндiретiн жағдайларда, Қазақстан Республикасының жер заңнамасында белгiленген тәртiппен осы жер учаскелерiн шаруашылық айналымынан толық немесе iшiнара шығарып, консервациялау жүргiзiледi.

7. Радиоактивті заттармен ластанған топырақ Қазақстан Республикасының заңнамасында белгіленген тәртіппен алынуға және көмілуге жатады.

8. Ластанған және тозған топырақты қалпына келтіру жөнінде шаралар қабылдамау, басқалармен қатар, заңнамада көзделген субсидиялауды тоқтатуды, жерге айыппұл салуды немесе салықтарды ұлғайтуды немесе Қазақстан Республикасының жер заңнамасында белгіленген тәртіппен жер учаскесіне құқықтардан мәжбүрлеп айыруды қоса алғанда, әкімшілік жауаптылыққа тарту үшін негіз болып табылуы мүмкін.

Жер учаскесiне құқықтардың тоқтатылуы кiнәлi адамдарды топыраққа келтiрiлген зиянды өтеуден босатпайды.

**13-бап. Топырақтың жай-күйін жақсарту жөніндегі талаптар**

1. Топырақтың жай-күйін жақсарту, тозған, өнімділігі аз жерлерде, көгалдандыруға арналған жерлерде, сондай-ақ жерді рекультивациялау кезінде жүргізіледі.

2. Өнімділігі аз жерлердің және көгалдандыруға арналған жерлердің топырағының жай-күйін жақсарту үшін ауыл шаруашылығы өндірісін жүргізуге байланысты емес шаруашылық және өзге де қызметті жүзеге асыру кезінде құнарлы топырақ қабаттары пайдаланылуы мүмкін.

**5-тарау. ТОПЫРАҚТЫ ҚОРҒАУ САЛАСЫНДАҒЫ ҒЫЛЫМИ ЗЕРТТЕУЛЕР**

**14-бап. Топырақты қорғау саласындағы ғылыми зерттеулер**

Топырақты қорғау саласында:

топырақтың генезисі мен қасиеттерін зерделеу;

экологиялық, биологиялық, мелиоративтік жай-күйін зерделеу;

топырақтың жай-күйі мен сапасын зерделеу, оны бағалау;

климаттың өзгеруі, антропогендік әсер жағдайындағы топырақтың түзілу процестерінің бағытын зерделеу;

топырақтың тозуын мониторингтеу және топырақ эрозиясымен күресу үшін ғылыми-әдістемелік тәсілдерді әзірлеу;

тозған топырақты оның тозу өлшемшарттарына сәйкес қалпына келтірудің ғылыми негізделген тәсілдері мен әдістерін әзірлеу;

топырақтың тозуының болжамды модельдерін құру, оларды топырақтық-экологиялық жағдайларда орнықты пайдалану;

топырақтың тозуын мониторингтеу және картаға түсіру кезінде жерді қашықтан зондтау деректері мен технологияларын, жасанды интеллект технологияларын қолданбалы пайдалану;

тыңайтқыштарды қолдану жүйелерін зерделеу мен ғылыми негіздеу және оларды қолдану нормативтерін әзірлеу бойынша ғылыми зерттеулер жүзеге асырылады.

**6-тарау. ТОПЫРАҚТЫ ҚОРҒАУ САЛАСЫНДАҒЫ ХАЛЫҚАРАЛЫҚ ЫНТЫМАҚТАСТЫҚ**

**15-бап. Топырақты қорғау саласындағы халықаралық ынтымақтастық**

1. Халықаралық ынтымақтастық тиісті халықаралық шарттар негізінде жүзеге асырылады және:

1) топырақты қорғау және топырақтың құнарлылығын арттыру саласында ақпарат алмасу;

2) бірлескен ғылыми зерттеулер мен топырақ мониторингін жүргізу;

3) топырақты қорғау саласындағы мемлекеттік стандарттар мен нормативтерді халықаралық стандарттармен және нормативтермен үйлестіру;

4) топырақты қорғау саласындағы ғылыми-техникалық және өзге де ақпарат алмасу арқылы іске асырылады.

**7-тарау. ДАУЛАРДЫ ШЕШУ ЖӘНЕ ҚАЗАҚСТАН РЕСПУБЛИКАСЫНЫҢ ЗАҢНАМАСЫН БҰЗҒАНЫ ҮШІН ЖАУАПТЫЛЫҚ**

**16-бап. Топырақты қорғау саласындағы дауларды шешу**

Топырақты қорғау саласындағы даулар Қазақстан Республикасының заңнамасында белгіленген тәртіппен реттеледі.

**17-бап. Қазақстан Республикасының топырақты қорғау саласындағы заңнамасын бұзғаны үшін жауаптылық**

1. Топырақты қорғау, қалпына келтіру және пайдалану саласындағы Қазақстан Республикасының заңнамасын бұзу Қазақстан Республикасының заңдарында белгіленген жауаптылыққа алып келеді.

2. Жеке немесе заңды тұлғалардың, мемлекеттік билік органдарының, жергілікті өзін-өзі басқару органдарының қызметі нәтижесінде топыраққа келтірілген зиян толық көлемде өтелуге жатады.

3. Қызметі топырақ сапасының нашарлауына әкеп соққан адамдар топырақты қалпына келтіру жөніндегі жұмыстарды топырақ сапасының белгіленген нормативтеріне сәйкес келетін жағдайға дейін не зиян келтіру фактісінің алдындағы жағдайға дейін жүргізуді қамтамасыз етуге міндетті.

4. Топырақты қорғау саласындағы құқық бұзушылықтар жасауға кінәлі адамды қылмыстық немесе әкімшілік жауаптылыққа тарту оны азаматтық заңнамада белгіленген тәртіппен зиянды өтеу міндетінен босатпайды.

**8-тарау. ҚОРЫТЫНДЫ ЕРЕЖЕЛЕР**

**18-бап. Осы Заңды қолданысқа енгізу тәртібі**

Осы Заң алғашқы ресми жарияланған күнінен кейін алты ай өткен соң қолданысқа енгізіледі.

**Қазақстан Республикасының**

**Президенті**